**Møgeltønder** (tysk: *Mögeltondern*) er en landsby i Sønderjylland i Danmark. Byen hadde 799 innbyggere per 1. januar 2022. Den tilhører Tønder kommune og Region Syddanmark.

Møgeltønder kirke (Sankt Nikolai kirke) stammer fra midten av 1100-tallet. Møgeltønder sogn tilhører Tønder prosti i Ribe stift. 

Schackenborg slott (2023)  Foto: Wolfgang Pehlemann 
Møgeltønder er mest kjent for Schackenborg slott (Møgeltønderhus), som eies av prins Joachim av Danmark. Schackenborg slottskro fikk kongelig privilegium i 1687 og eies delvis av prinsen. Kroen har rett til å servere det viltet som prinsen nedlegger. Hovedgaten som løper fra slottet til kirken, er belagt med brostein og omgitt av store lindetrær og gamle, halmtekte hus. Landsbyen ligger i en bakke mellom marsklandet og slettelandet, beskyttet mot stormflo. Landsbyen har vært foreslått til UNESCOs verdensarvliste.

Gallehus-hornene, som ble et dansk nasjonalsymbol i gullalderen, ble funnet ved Møgeltønder.

Møgeltønder ligger 7 km nordøst for grensen til Tyskland ved Rudbøl, 8 km øst for Højer, 17 km sør for Bredebro og 6 km vest for Tønder. Primærrute 11 (A11) løper like øst for Tønder i retning nord–sør som motortrafikkvei. Møgeltønder ligger langs sekundærrute 419, som går i retning øst–vest fra Tønder til Højer.

Møgeltønder fikk jernbaneforbindelse idet Tønder-Højerbanen åpnet i 1892, mens området ennå var under tysk herredømme. Fra Højer var det den gangen fergeforbindelse til øya Sylt (Sild). Etter åpningen av Hindenburgdemningen i 1927 mistet Tønder-Højerbanen sin betydning. Den ble nedlagt for persontrafikk i 1935 og for godstrafikk i 1962.

Møgeltønder ligger i et fruktbart jordbruksland. Det har også vært drevet næringsmiddelindustri. På slutten av 1800-tallet ble det reist betongvareindustri i Møgeltønder, som hadde gode sandforekomster. Mange sandgraver sees fortsatt i landskapet. Tønder-området har også vært kjent for sin knipleindustri.

Kjøpmannen Matz Jenssen, stamfar til Jenssen-slekten i Trondheim, kom fra Møgeltønder.

Referanser
----------

1. ↑  «BY1: Folketal 1. januar efter byområder, landdistrikter, alder og køn» **(dansk)**. Danmarks Statistik. Besøkt 16. juli 2020.
2. ↑  Ortmann, Jytte (1994). *Slotte og Herregårde i Danmark* **(dansk)**. Viborg: Sesam. ISBN 87-7600-006-0.
3. ↑  Petersen, Cecilie Anne Spottog og Franciere, Martin (21. april 2020). «Prins Joachim og familien flytter tilbage til Møgeltønder». *JydskeVestkysten* **(dansk)**. Besøkt 16. juli 2020. CS1-vedlikehold: Flere navn: forfatterliste (link)
4. ↑  «Om os» **(dansk)**. Schackenborg Slotskro. Arkivert fra originalen 27. september 2020. Besøkt 16. juli 2020.
5. 1 2  «Møgeltønder». *Vadehavet kulturarvsatlas* **(dansk)**. Slots- og Kulturstyrelsen. Besøkt 16. juli 2020.
6. ↑  «Møgeltønder, Schackenborg og domænegården Røj». *Vadehavet kulturarvsatlas* **(dansk)**. Slots- og Kulturstyrelsen. Besøkt 16. juli 2020.
7. ↑  Suul, Jon (red.) (1996). *Verdensarv i Norden. Forslag til nye områder på Verdensarvlisten – UNESCOs World Heritage List*. Nordisk ministerråd. ISBN 92-9120-937-6.
8. ↑  «Gallehus – findested for Guldhornene» **(dansk)**. Slots- og Kulturstyrelsen. Arkivert fra originalen 17. juli 2020. Besøkt 16. juli 2020.
9. ↑  Wraae, Flemming og Thunberg, Steen (1995). *70 år med Højerbanen* **(dansk)**. Gråsten. ISBN 87-985561-1-8. CS1-vedlikehold: Flere navn: forfatterliste (link)
10. ↑  Schmidt, Olaus (1956). *Jenssen-slekten fra Daler og Møgeltønder i Sønderjylland*. Oslo.

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** VIAF **·** LCCN **·** GeoNames
 |

Portal: Danmark